Προσδιορισμός της ανάπτυξης μιας οικονομίας μέσω της δυναμικής σχέσης τομέων της παραγωγής
Authors: Μάμαλης Απόστολος 
Published: September 2021

Στην παρούσα διδακτορική διατριβή προτείνουμε ένα υπόδειγμα που περιγράφει την ανάπτυξη μιας οικονομίας λαμβάνοντας υπόψη ως ερμηνευτικούς παράγοντες την παρελθούσα οικονομική κατάσταση της οικονομίας αυτής, το επίπεδο της παραγωγικότητάς της, τη συμβολή του τομέα των υπηρεσιών ως προς τον τομέα της μεταποίησης και τις επιπτώσεις του NAIRU (δηλαδή του Μη-Επιταχυνόμενου Ρυθμού Πληθωρισμού Τιμών της Ανεργίας). Η αξιολόγηση του υποδείγματος αυτού έγινε με τη βοήθεια δεδομένων από 15 χώρες-μέλη της Ευρωπαϊκής Ένωσης. Το θεωρητικό υπόβαθρο του προτεινόμενου υποδείγματος βασίζεται στην εξίσωση του Νόμου του Okun, και στην καμπύλη του Phillips. Οι δύο αυτές εξισώσεις συνδυάζονται στο υπόδειγμα και επεκτείνονται με τη βοήθεια των παραγόντων που σημειώσαμε παραπάνω. Η εκτιμητική διαδικασία που ακολουθείται βασίζεται στην μέθοδο εκτίμησης μεγίστης πιθανοφάνειας καταστάσεως-χώρου, όπου οι μεταβλητές κατάστασης λαμβάνονται ως τυχαίοι περίπατοι. Η μέθοδος αυτή δίνει την δυνατότητα εκτίμησης της Καμπύλης Phillips επαυξημένων προσδοκιών, με τη βοήθεια της χρήσης των Φίλτρων Kalman και Hodrick-Prescott. Η προβλεπτική ικανότητα του εκτιμημένου υποδείγματος διερευνάται με τους Δείκτες Ελέγχου Καλής Προσαρμογής. Σημαντικό στοιχείο της διαδικασίας αυτής είναι ότι οι εκτιμήσεις τόσο του NAIRU όσο και του Δυνητικού Ρυθμού Ανάπτυξης, λαμβάνονται ως χρονικά μεταβαλλόμενες μη-παρατηρήσιμες στοχαστικές διαδικασίες. Η εκτίμηση του υποδείγματός μας διενεργείται σε ένα δείγμα 31 ετήσιων παρατηρήσεων, οι οποίες καλύπτουν την χρονική περίοδο 1981-2011 και έχουν ληφθεί από την Ευρωπαϊκή Οικονομία (European Economy) και την Ηλεκτρονική Βάση Δεδομένων AMECO.Τα βασικότερα συμπεράσματα της διατριβής συνοψίζονται στα εξής: α) Το προτεινόμενο υπόδειγμα απεικονίζει αρκετά ικανοποιητικά τις οικονομίες της Ευρωπαϊκής Ένωσης και ως εκ τούτου μπορεί να χρησιμοποιηθεί σε προσομοιώσεις οικονομικής πολιτικής. β) Το NAIRU και το NAWRU (Μη-Επιταχυνόμενος Ρυθμός Πληθωρισμού Μισθών της Ανεργίας) είναι δύο έννοιες στενά συνδεδεμένες μεταξύ τους και τα εκτιμώμενα επίπεδα του NAIRU (από την διατριβή) και του NAWRU (από δημοσιεύσεις της AMECO) κινούνται στον ίδιο κυματισμό. γ) Ο Δυνητικός Ρυθμός Ανάπτυξης της οικονομίας επηρεάζει θετικά και μεταβαλλόμενα την ανάπτυξη της οικονομίας. δ) Η παραγωγικότητα της οικονομίας αποτελεί ένα σταθερό μοχλό ανάπτυξης της οικονομίας. ε) Η συνεισφορά του τομέα των υπηρεσιών ως προς τον τομέα της μεταποίησης αποτελεί ένα διακριτό παράγοντα επηρεασμού της οικονομικής ανάπτυξης και καθορίζει τάσεις εφαρμογής οικονομικών πολιτικών. στ) Η αρνητική συμπεριφορά της ανεργίας σε σχέση με το NAIRU ισχύει για τις χώρες της Ευρωπαϊκής Ένωσης. Η συμβολή της διατριβής συμπληρώνει την γνωστική περιοχή της οικονομικής ανάπτυξης αναφορικά με τρεις πτυχές: α) Προτείνει ένα υπόδειγμα προσδιορισμού της οικονομικής ανάπτυξης των χωρών-μελών της Ευρωπαϊκής Ένωσης, το οποίο περιλαμβάνει τους σημαντικούς παράγοντες που σημειώσαμε παραπάνω και αποδεικνύει ότι το υπόδειγμα αυτό συμπεριφέρεται αρκετά ικανοποιητικά. β) Επιβεβαιώνει την μεταβαλλόμενη συμπεριφορά των NAIRU και NAWRU. γ) Μεταξύ των παραγόντων του υποδείγματος περιλαμβάνει και τον παράγοντα της συνεισφοράς του τομέα των υπηρεσιών ως προς τον τομέα της μεταποίησης, ο οποίος μπορεί να αποτελέσει οδηγό εφαρμογής οικονομικών πολιτικών.